**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.10.2024, ora 08:00 – 01.11.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.11.2024, ora 07:00**

**RÂURI**

**Debitele au fost relativ staționare.**

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crișul Negru, Timiș, Moravița, Nera, Cerna, Vedea, Rm. Sărat, Bârlad, bazinele inferioare ale Oltului și Bistriței, unele râuri din bazinul mijlociu și inferior al Jiului și pe afluenți Argeșului, Buzăului, Trotușului și Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare.**

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 31 – 01.11.2024 a fost în scădere, având valoarea de 4100 m3/s**, peste media multianuală a lunii octombrie (3850 m3/s).

În aval de Porţile de Fier, debitele au fost în scădere.

**Debitul la intrarea în țară (secțiunea Baziaș) va fi în scădere (4000 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 31.10.2024, ora 09:00 –01.11.2024, ora 06:00**

**ÎN ŢARĂ**

Valorile termice s-au situat peste cele specifice perioadei în aproape toată țara, îndeosebi în partea de sud și sud-vest unde maximele diurne au fost în general cu 7...9 grade mai ridicate decât mediile climatologice. Cerul a fost variabil în regiunile sudice, dar a avut înnorări în restul teritoriului, mai persistente în nord-vest și în centru unde izolat au fost ploi slabe. Vântul a suflat slab și moderat, cu intensificări locale în zona montană înaltă. Temperaturile maxime s-au încadrat între 12 grade la Batoș și Toplița și 24 de grade la Drobeta-Turnu Severin; la ora 6 valorile termice au fost cuprinse între 0 grade la Apa-Neagră și 15 grade la Pătârlagele. A fost ceață la începutul zilei, pe arii restrânse în Banat și Crișana, iar noaptea pe alocuri în regiunile intracarpatice și izolat în celelalte zone.

*Observații: de ieri dimineață de la ora 6 au fost în vigoare 9 mesaje de atenționare cod galben pentru fenomene meteorologice periculoase imediate: 4 emise de către SRPV Timișoara, 3 emise de către SRPV Cluj-Napoca și 2 emise de către SRPV Sibiu.*

**LA BUCUREŞTI**

Vremea a fost deosebit de caldă pentru această dată. Cerul a fost variabil, iar vântul a suflat slab. Temperatura maximă, în creștere față de ziua anterioară, a fost de 21 de grade la Afumați și Băneasa și 22 de grade la Filaret; la ora 6 se înregistrau 11 grade la Băneasa și 12 grade la Filaret și Afumați.

**3. Prognoza meteorologică în intervalul 01.11.2024, ora 09:00 –02.11.2024, ora 09:00**

**ÎN ŢARĂ**

Valorile termice se vor situa peste mediile climatologice specifice datei în toată țara, dar cu cele mai mari abateri în regiunile extracapatice. În vestul, nord-vestul și centrul teritoriului va fi nebulozitate joasă, pe spații mici va ploua slab, iar dimineața și noaptea local se va forma ceață. În celelalte regiuni cerul va fi variabil, iar ceața va apărea doar izolat. Vântul va sufla slab și moderat, cu intensificări în zona montană înaltă, iar în a doua parte a intervalului, cu viteze mai mici, pe alocuri și în Dobrogea și în extremitatea de nord a Moldovei. Temperaturile maxime se vor situa între 12 și 22 de grade, iar cele minime vor fi cuprinse între 2 și 12 grade, mai scăzute în depresiunile intramontane spre -3 grade.

**LA BUCUREŞTI**

Valorile termice se vor situa mult peste mediile multianuale specifice datei. Cerul va fi variabil, iar vântul va sufla slab și moderat. Temperatura maximă va fi în jur de 21 de grade, iar cea minimă de 4...8 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre poluarea accidentală cu circa 100 litri de ţiţei şi apă sărată a pârâului Solonţ, care s-a produs în data de 29.10.2024, în jurul orei 09:00, în zona comunei Solonţ, județul Bacău, din cauza unei avarii la o conductă de colectare, aparținând O.M.V. Petrom, aferentă galeriei T3 - Mina Solonţ. În urma incidentului s-au observat ușoare irizații pe suprafața cursului de apă, pe o lungime de circa 300 m. Nu s-a constatat mortalitate piscicolă.

Echipa de intervenție a oprit scurgerea amestecului de țiței și apă sărată prin montarea unei șarniere pe conducta avariată, iar pentru izolarea produsului poluant s-au montat două baraje absorbante pe pârâul Solonț, la o distanță de circa 300 m, respectiv 400 m, aval de zona incidentului și s-a împrăștiat spilsorb.

Au fost prelevate patru probe de apă din pârâul Solonț, de către reprezentantul Laboratorului Regional de Calitate a Apelor din cadrul Administrației Bazinale de Apă Siret. În urma analizelor de laborator, s-au constatat următoarele:

- în secțiunea amonte de incident, apa de suprafață se încadrează după indicatorul Reziduu fix în clasa a V-a de calitate;

- în zona incidentului, se constată menținerea indicatorului Reziduu fix în clasa a V-a de calitate;

- în aval de zona de impact, primul și cel de-al doilea baraj, se menține clasa de calitate a indicatorului Reziduu fix.

Ceilați indicatori analizați, pH-ul și materiile în suspensii nu au avut variații semnificative în timp ce indicatorii substanțe extractibile și indice de hidrocarburi au avut ușoare creșteri în zona spărturii, o creștere semnificativă în zona aval de primul baraj și o reducere semnificativă aval de ultimul baraj.

În urma interpretării și evaluării rezultatelor analizelor probelor de apă de suprafață din pârâul Solonț, s-a constatat că impactul deversării amestecului de saramură cu țiței a fost minim și localizat, iar poluarea a fost stopată.

Nu au fost afectate folosințe de apă în aval.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 30.10.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative:** **B-1, B-3, B-5, B-6, B-13, B-16, B-17, B-23 (mun. București), B-11 (orașul Bragadiru), B-25 (loc. Sintești), B-27 (orașul Voluntari), CT-3 (stațiunea Mamaia), PH-1, PH-2 (mun. Ploiești), AG-3 (com. Călinești), VS-1 (mun. Vaslui), IS-1, IS-2, IS-3 (mun. Iași), IS-5 (com. Tomești), BT-1 (mun. Botoșani), CJ-5 (mun. Dej), MM-1 (mun. Baia Mare) și CS-3 (loc. Moldova Veche)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului*** ***Dâmbovița*** informează despre producerea, în data de 31.10.2024, în jurul orei 18:00, unor incendii de vegetație pe raza localităților Cojasca și Bălteni, județul Dâmbovița, în care au ars, simultan cu vegetația, deșeuri menajere din material plastic și cauciuc (anvelope). I.S.U. Dâmbovița a intervenit pentru stingerea celor două incendii. Lichidarea incendiilor a fost anunțată în jurul orei 18:40.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, în data de 30.10.2024, ora 13:30, unui incendiu de litieră pe raza Ocolului Silvic Renașterea Pădurii, în zona localităţii Gârnița, comuna Prunișor, judeţul Mehedinți. A fost afectată o suprafață de 2,0 ha în fond forestier proprietate privată. Incendiul a fost stins în aceeași zi, la ora 17:30, de către personalul silvic și pompieri. Nu se cunoaște cauza izbucnirii incendiului.

***Garda Forestieră Timișoara*** informează despre producerea, în data de 28.10.2024, ora 12:00, unui incendiu de litieră pe raza Ocolului Silvic Dobra, în zona localităţii Dobra, judeţul Hunedoara. A fost afectată o suprafață de 107,91 ha în fond forestier proprietate publică a statului. Incendiul a fost stins în data de 30.10.2024, la ora 14:30, de către personalul silvic, pompieri și cetățeni. Nu se cunoaște cauza izbucnirii incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 30.10.2024-31.10.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**